(((ALT GODT – Promal)))

(((Anslag: 7.592 inkl. mellemrum)))

--

**Farverig fabrik på gazellejagt**

*De færreste ved det, men Holstebro og omegn har sin egen malingfabrik. Med produktion og salg til private såvel som erhverv. Ja, sågar et laboratorium, hvor de tester og udvikler. Promal er en dansk lilleput blandt internationale giganter, men har noget, de store end ikke tør drømme om: Topkvalitet til den halve pris. Eller sagt på nordvestjysk: ”Mere for mindre”.*

Af Henrik Kastoft

Der var engang, da enhver større by med respekt for sig selv havde en malingfabrik. Sådan er det ikke længere, men Holstebro har. Hos Promal A/S går historiebøgerne helt tilbage til 1938. Stolte håndværkstraditioner og de gamle recepter holder fabrikken fast ved.

Men ikke alt er ved det gamle.

Til venstre for indgangen tog Morten Lindberg 1. november 2024 plads som administrerende direktør. Han er sat på en opgave, der er relativt simpel at sige: Omsætningen skal fordobles – og virksomheden skal moderniseres.

”Moderniseringen handler om flere ting: På de ydre linjer at styrke markedsføring og den grønne profil. På de indre linjer at opgradere produktion og udvikling uden at sætte gamle dyder og det klassiske håndværk over styr,” fortæller Morten Lindberg. Han sender et diskret nik ud mod receptionen, hvor en flok Børsen-gazeller går på græs:

”Vi modtog Gazelle-prisen i 2019, 2020 og 2021. Vi håber at få en ny til samlingen i år”.

**Verdens største krydstogtsskibe**

Det er en halv sandhed at kalde Promal en malingfabrik. Sortimentet er en hel del mere end malinger til vægge, loft og udendørs brug: Træbeskyttelse, støvbinder, fugefri gulvbelægninger med epoxy og PU (polyuretan), tokomponent maling, lak og en række specialprodukter til industriel brug – for eksempel til bemaling af træbetonplader, skridsikre overflader til transportsektoren og befæstelser til vejbroer.

”Vi er en one-stop-forretning. Det vil i praksis sige, at vi også har alt tilbehør, private og håndværkere kan tænkes at få brug for: Pensler, ruller, handsker, slibegrej, gaffatape. Og ja, en mindre skov af de obligatoriske rørepinde i træ,” smiler Morten, mens vi på en rundvisning skridter forbi en palle fuld af fabriksnye tomme spande, som skal fyldes med ét af Promals *private label* specialprodukter: Vibrationsdæmper.

”Oppe i Finland er et skibsværft ved at bygge tre krydstogtsskibe. Verdens største faktisk. Bare for at give en fornemmelse af størrelsen, skal der på hvert skib bruges 50 tons vibrationsdæmpende materiale, så rystelserne fra de enorme skibsmotorer ikke forplanter sig op gennem skibets mange etager til områder, hvor passagererne færdes. Vibrationsdæmperen producerer vi på vegne af en leverandør i den maritime industri”.

**Gammeldags på den kloge måde**

”Både privatpersoner og erhverv kan komme her på adressen eller sidde i ro og mag derhjemme og handle i vores webshop,” fortæller Morten Lindberg.

Webshoppen er lidt lige som produktionen, hvor der står maskiner, som ”har rørt i suppen” siden engang i 1970’erne: Hverken ung eller smart eller det, der ligner. Snarere lidt altmodisch. Til gengæld emmer webshop og hjemmeside af det, som mere end noget andet er Promals signatur og varemærke: Faglig stolthed hos folk der kan deres håndværk til fingerspidserne.

Hvis man er nysgerrig og leder lidt tålmodigt, findes der et arkiv af den anden verden med viden om maling, men også gode råd og vejledninger, så resultatet af malerarbejdet står mål med anstrengelserne.

**Vilde med farver – og alle kunder**

Artiklerne er – lige som datablade og meget andet indhold – skrevet af Charlotte Frich Brask. Hun er uddannet farvehandler og har 14 års anciennitet hos Promal. Uanset om man kommer som privat- eller erhvervskunde, er det Charlotte, som tager imod:

”Vi er vilde med farver og gør ikke forskel på folk, om de kommer for at købe to eller 200 liter. Indenfor farver er der forskellige sprog – RAL og NCS er internationale standarder, som Promal bruger for at gøre det nemt for kunderne. Mange andre farveleverandører opfinder i stedet deres eget farvesprog for at gøre det svært for konkurrenter at kopiere deres farver, hvilket desværre også kan gøre livet besværligt for kunden”.

90 pct. af omsætningen er til det danske marked. De resterende 10 pct. er salg til Sverige, Norge, Færøerne, Island og Grønland. Men Charlotte har såmænd hjulpet en dansk kunde, som opholdt sig i USA og skulle have maling leveret til en sommerresidens i Frankrig.

”Det er interessant, hvordan vi kan påvirke trivsel med farver. Videnskabelige studier viser, at vi kan sænke temperaturen med 1,5 graders celsius og alligevel føle samme komfort, hvis vi bruger varme farver. Gulve er generelt et overset element ved byggearkitektur, men kan give enormt meget varme, komfort og behagelig akustik, hvis vi vælger rigtigt,” forklarer Charlotte Frich Brask.

**Det lokale og grønne valg**

I sin daglige kontakt med håndværkervirksomheder hører Charlotte ofte fra kunderne på Sjælland, at de er glade for at handle med den jyske malingfabrik: ”Jer jyder kan man sgu regne med – en aftale er en aftale, og kvaliteten er i top. Sådan skal det være”.

Når Promal har sat sig for at fordoble omsætningen og skaffe den fjerde Børsen Gazelle til huse, er det primært erhvervskunder og de nordiske markeder, som skal trække læsset i en gunstig retning med kurver, der peger opad og udsigter, der viser fremad.

Det vil den hæderkronede danske malingfabrik blandt andet gøre ved at slå på bæredygtighed.

”Maling består af mange dele, men hovedparten er vand. Det er jo lidt tosset at flytte vand rundt i Europa, fordi malingen er produceret på en fabrik i Polen. Så vi vil slå på det lokale. Og på miljøet. Vi udleder ikke en eneste liter spildevand fra produktionen til rensningsanlægget i Holstebro – vi renser vandet og genbruger det,” fortæller Morten og Charlotte.

På de indre linjer, skal forretningen løftes med den arbejdsglæde og humor, som springer i øjnene, straks foden er indenfor på Joachim Wellers Vej 27 i Holstebro.

”Vi holder fast i de værdier, som hele tiden har været vores. Vi interesserer os for hele mennesket. Som produktionsvirksomheder er flest, møder vi tidligt ind om morgen – klokken halv syv – til gengæld har vi om fredagen fri allerede klokken 12,” fortæller Morten. Charlotte nikker og føjer til, at den korte arbejdsdag fredag gør, at arbejdet faktisk føles som en firedages uge.

Og så har de to travle folk ellers nok at se til sammen med de 20 andre ansatte. Der er travlt på Promal i disse uger. Marts til september er højsæson, derfor kører produktionen i højeste gear. Der er en Gazelle, som skal indhentes og fanges.

--

**Billedtekster**

(((Morten og Charlotte)))

Morten Lindberg trådte til som administrerende direktør 1. november 2024. Hans bundne opgave er at fordoble omsætningen. Salget til private og erhverv går gennem Charlotte Frich Brask, som har været i virksomheden i 14 år.

(((Mand på gulv)))

Promal har et moderne laboratorium, hvor produkter bliver udviklet, testet og analyseret. Men virkeligheden er også en udmærket testbænk. Her lægger fabrikshallen gulv til et af Promals produkter. Håndværkeren er såmænd Promals ejer, Preben Laugesen.

(((Pigmenter i poser)))

Lige ved siden af Promals laboratorium blandes pigment i nogle farver, som skal testes og analyseres.

(((Maling i røremaskine)))

Det er de store blandemaskiner, som kører i produktionen. Største kan rumme 9.000 liter.

(((Vægt)))

Vægten er af tysk fabrikat, men Promal er danskejet og en af de få malingfabrikker, som har hele sin produktion herhjemme.

(((Olie i bøtter)))

Promal er meget andet end maling. Olie til ædeltræ udgør også en del af et bredt sortiment.

--